**Rhai atgofion am Haf twym 1976**

Daeth tywydd anghyffredin o dwym yr haf eleni ag atgofion o’r sefyllfa debyg ‘nol yn 1976. Denodd yr heulwen ddiddiwedd luoedd tua’r traethau gydag eraill yn llechu dan gysgod ganol dydd. Bu’r ffermwyr laddodd gwair yn gynnar yn ffodus, cyn i’r sychder a’r gwres ruddo’r wlad yn frown. A chyn pen dim clywyd uchelseinydd cerbyd y Cyngor yn rhybuddio rhag golchi car neu roi twr i’r ardd. Yna gwelwyd lloriau di-ri yn gart bwyd anhafaledd i mewn i’r ardal. A phrin i neb sylwi i Mae Tes Twng farw ac i Jimmy Carter gyrraedd y Tŷ Gwyn yn yr Amerig.

Dyma flwyddyn Eisteddfod y Llwch yn Aberteifi, gyda chymylau o ddwst yn chwythu drwy bopeth, hyd yn oed yr hufen ia. Profiad go wahanol oedd hi i’r eisteddfodwyr hynny fu’n bracso drwy stêcs Eisteddfod Caerfyrddin ddwy flynedd cynt yn 1974. Er na chafodd wobr yno, cawsom berl o awdl gan Dic Jones, a daeth *Y Gwanwyn*, ynghyd a’r *Cynhaeaf (*Aberafan 1966)i gyfoethogi llenyddiaeth Gymraeg.

‘Roeddwn yno un noson o wres llethol, yn barod i lwyfannu’r ddrama, Wil Angladde. Ffars o gomedi ddu oedd hi gan Jim Parcnest (T James Jones), wedi ei lleoli mewn mynwent, gyda bedd agored ac actor o gorff. Braidd yn risque yn y cyfnod hwnnw i ddweud y lleia’!. Rhyw bum munud cyn dechrau syrthiodd gwraig fach oedrannus ar ei hyd yn yr ail res o’r gynulleidfa. Cynnwrf! Dyma wyneb gofidus Jim, oedd yn cynhyrchu hefyd, yn ymddangos cefn llwyfan, “ *Os odi’r fenyw fach na wedi* *marw ‘sdim un ffordd all y ddrama ma’ fynd 'mhlan!”.* Wrth lwc wedi llewygu yn y gwres oedd hi, ac ar ôl dau lased o ddŵr, daeth ‘nol i’w sedd i fwynhau’r sbri. Aeth y perfformiad yn fwy afreal fyth pan anghofiodd Malcom(brawd Ernest Evans Pobl y Cwm), oedd yn chwarae’r plismon, mewn dillad lawer rhy fawr wrth gwrs, nad oedd e’ jyst mewn rihyrsal. Cwympodd ei helmed anferth wrth iddo syllu i’r bedd agored. *“Pasa fe ‘nol!”,* mynte fe wrth y corff, ac er syndod i bawb dyma law yn ei hestyn yn ôl o’r bedd. Datgelodd yr holl gymeradwyaeth i’r gynulleidfa gredu fod hyn oll yn rhan o’r ddrama. Wedo ni’m llai wedyn!

Ar y Sadwrn canlynol ‘roeddem i gyd yn rhan o dyrfa enfawr, ar fynwent go- iawn Capel Bwlchycorn ger Rhydargaeau, ar achlysur trist ofnadwy. Bu farw’r llanc ifanc Emyr, o fferm y Gors gerllaw yn dilyn damwain tractor ar dir or-sych. Collwyd gweithiwr caled a chymeriad ffraeth byrlymus, fu’n aelod bywiog o Glwb Ffermwyr Ifenc Llanpumsaint Emyr, ac yn hynod boblogaidd ymysg y criw hapus fu’n ymgynnull yn y Stag & Ffesant dan adain Madge Jenkins. Dyma un o’r angladdau mwyaf a welwyd yn lleol, a hynny ar brynhawn o heulwen dinboeth arall.

*Arwyn 2018*